title: 2013/588/ES: 2013 m. balandžio 17 d. Europos Parlamento sprendimas dėl Europos jūrų saugumo agentūros 2011 finansinių metų biudžeto įvykdymo patvirtinimo

text:
16.11.2013

               LT

               Europos Sąjungos oficialusis leidinys

               L 308/267

      EUROPOS PARLAMENTO SPRENDIMAS

   2013 m. balandžio 17 d.
   dėl Europos jūrų saugumo agentūros 2011 finansinių metų biudžeto įvykdymo patvirtinimo
   (2013/588/ES)
   EUROPOS PARLAMENTAS,

               —

               atsižvelgdamas į Europos jūrų saugumo agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos jūrų saugumo agentūros 2011 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (4), ypač į jo 19 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A7-0078/2013),

               1.

               patvirtina Europos jūrų saugumo agentūros vykdomajam direktoriui, kad Agentūros 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 129.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 208, 2002 8 5, p. 1.

      (5)  OL L 357, 2002 12 31, p. 72.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis, sudarančiomis neatskiriamą sprendimo dėl Europos jūrų saugumo agentūros 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos jūrų saugumo agentūros 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos jūrų saugumo agentūros 2011 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (4), ypač į jo 19 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A7-0078/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos jūrų saugumo agentūros (toliau – Agentūra) 2011 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos,

         Biudžeto ir finansų valdymas

                  1.

                  pažymi, kad Agentūros 2011 m. biudžetas sudarė 56,4 mln. EUR, palyginti su ankstesnių metų 54,4 mln. EUR biudžetu;

                  2.

                  susirūpinęs pažymi, kad Audito Rūmai nustatė, kad 0,9 mln. EUR vertės biudžetiniai įsipareigojimai neatitiko esamų teisinių įsipareigojimų ir kad Agentūra juos turėjo panaikinti ir šią sumą grąžinti Komisijai 2012 m. pradžioje; visgi pažymi, kad Agentūra per vėlai pradėjo šį procesą, todėl dėl IT sistemos apribojimų šios lėšos bus užblokuotos vieniems metams ir tik 2012 m. pabaigoje bus panaikintos ir sugrąžintos;

                  3.

                  pripažįsta, kad Agentūra ėmėsi veiksmų siekdama užtikrinti, kad likę įsipareigojimai, nesusiję su esamais teisiniais įsipareigojimais, būtų panaikinti prieš metų pabaigą, ir pavedė savo įgaliojimus suteikiantiems pareigūnams inicijuoti įsipareigojimų panaikinimo procedūrą, kai paaiškėja, kad priemonė nėra ar nebus iki galo įgyvendinta; ragina Agentūrą pranešti biudžeto įvykdymą tvirtinančiai institucijai, ar priemonės buvo pakankamos, kad būtų išvengta panašių situacijų pasikartojimo;

                  4.

                  apgailestauja, kad Audito Rūmai nustatė, kad būtina pagerinti Agentūros turto valdymą; Audito Rūmai nustatė, kad visų pirma esama nepaaiškinamų skirtumų tarp registruoto metinio ir sukaupto nusidėvėjimo ir kad, kalbant apie viduje sukurtą nematerialų turtą, apskaitos procedūros ir informacija apie sąnaudas nėra patikimos; pažymi, kad trūksta įrodymų apie nustatyto laikotarpio administracinės įrangos fizinį inventorių;

                  5.

                  pažymi, kad Agentūra nurodo, jog ėmėsi veiksmų siekdama spręsti visus su turto valdymu susijusius klausimus, ir kad visų pirma 2012 m. buvo parengtos ir įdiegtos išsamios turto valdymo taisyklės ir procedūros, patikrintas inventorinio aprašo teisingumas ir, kaip buvo numatyta, 2012 m. antrąjį pusmetį atliktas visapusiškas fizinio turto inventorinis aprašas; pažymi, kad pagaliau visapusiškai atnaujintas turto registras, kuriuo grindžiama turto kaupiamoji apskaita, t. y. Agentūros priemonė visiems turto vienetams registruoti;

                  6.

                  susirūpinęs pažymi, kad Audito Rūmai nustatė, kad Agentūra 2011 m. gruodžio mėn. pardavė du naftos surinkimo sistemų rinkinius naftos surinkimo jūroje tarnyboms siekdama gauti bent jau įrangos grynąją buhalterinę vertę atitinkančią 319 050 EUR sumą; nurodo, kad minimali kaina buvo nustatyta neteisingai ir buvo žemesnė nei grynoji buhalterinė vertė, todėl įranga buvo parduota su 93 950 EUR nuostoliu; mano, kad, atsižvelgus į tai, jog tokia kaina nustatyta per konkurso procesą, tai turėtų būti ženklas, kad reikia išnagrinėti taikomus nusidėvėjimo koeficientus;

                  7.

                  pažymi, kad Agentūra nurodo, jog ji nustatė keletą reagavimo į jūros taršą priemonių valdymo gairių ir procedūrų, pripažįsta, kad jos buvo nuosekliai sujungtos parengiant vadovą ir kad į šį vadovą įtrauktas skyrius, skirtas viešųjų pardavimų procedūroms ir išsamiai atitinkamos buhalterinės vertės atėmus amortizacinius atskaitymus nustatymo procedūrai;

         Įdarbinimas

                  8.

                  remdamasis Audito Rūmų ataskaita pažymi, jog dar galima pagerinti įdarbinimo procedūrų skaidrumą, kadangi visų pirma nebuvo iš anksto nustatyti minimalūs balai, kuriuos kandidatai turėjo gauti, kad būtų pakviesti į pokalbį, ir prieš nagrinėjant paraiškas nebuvo parengti testų raštu ir interviu klausimai ir atitinkami kandidatų vertinimo svoriniai koeficientai; pripažįsta, kad Agentūra atitinkamai atnaujino įdarbinimo procedūras;

         Interesų konfliktai

                  9.

                  ragina Agentūrą ištirti ir uždrausti galimus interesų konfliktus Agentūrai samdant sektoriaus, kurį ji prižiūri, ekspertus ir personalą;

         Vidaus auditas

                  10.

                  pažymi, kad 2011 m. Agentūros vidaus audito tarnyba (VAT) atliko „Kontrolės Europos jūrų saugumo agentūroje“ auditą ir kad po šio audito Agentūra parengė išsamų veiksmų planą, kuriame, kaip nurodo VAT, tinkamai atsižvelgiama į labai svarbius su rizika susijusius klausimus; pažymi, kad VAT taip pat patikrino, kaip įgyvendinamos likusios labai svarbios rekomendacijos, pateiktos vykdant ankstesnius auditus, ir nustatė, kad Agentūra įgyvendino visas šias rekomendacijas; pažymi, kad 2011 m. pabaigoje Agentūra įvertino baigusi įgyvendinti 26 ir 30 rekomendacijų, kurias pateikė VAT ir Agentūros vidaus auditorius (Vidaus audito skyrius);

                  11.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (6) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 129.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 208, 2002 8 5, p. 1.

         (5)  OL L 357, 2002 12 31, p. 72.

         (6)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2016 m. vasario 12 d. Tarybos sprendimas (ES) 2016/273 dėl Europos Sąjungos ir Rytų Timoro Demokratinės Respublikos susitarimo dėl bevizio režimo trumpalaikio buvimo atveju sudarymo Europos Sąjungos vardu

text:
27.2.2016

               LT

               Europos Sąjungos oficialusis leidinys

               L 52/13

         TARYBOS SPRENDIMAS (ES) 2016/273
   2016 m. vasario 12 d.
   dėl Europos Sąjungos ir Rytų Timoro Demokratinės Respublikos susitarimo dėl bevizio režimo trumpalaikio buvimo atveju sudarymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Komisija Europos Sąjungos vardu derėjosi dėl susitarimo su Rytų Timoro Demokratine Respublika dėl bevizio režimo trumpalaikio buvimo atveju (toliau – Susitarimas);

               (2)

               pagal Tarybos sprendimą (ES) 2015/1030 (2) Susitarimas buvo pasirašytas ir yra laikinai taikomas nuo 2015 m. gegužės 28 d.;

               (3)

               Susitarimu įsteigiamas Jungtinis ekspertų komitetas Susitarimo vykdymo priežiūrai. Sąjungai tame Jungtiniame komitete atstovauja Komisija, kuriai turėtų padėti valstybių narių atstovai;

               (4)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (3), plėtojimas; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (4), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas;

               (6)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Rytų Timoro Demokratinės Respublikos susitarimas dėl bevizio režimo trumpalaikio buvimo atveju.
   2 straipsnis
   Tarybos pirmininkas Sąjungos vardu pateikia Susitarimo 8 straipsnio 1 dalyje numatytą pranešimą (5).
   3 straipsnis
   Komisija, padedama valstybių narių atstovų, atstovauja Sąjungai pagal Susitarimo 6 straipsnį įsteigtame Jungtiniame ekspertų komitete.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. vasario 12 d.

            Tarybos vardu

            Pirmininkas

         J.R.V.A. DIJSSELBLOEM

      (1)  2015 m. gruodžio 15 d. pritarimas (dar nepaskelbtas Oficialiajame leidinyje).

      (2)  2015 m. gegužės 7 d. Tarybos sprendimas (ES) 2015/1030 dėl Europos Sąjungos ir Rytų Timoro Demokratinės Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo (OL L 173, 2015 7 3, p. 1).

      (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (4)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (5)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2011/182/ES: 2011 m. kovo 9 d. Tarybos sprendimas dėl Europos bendrijos ir Ukrainos mokslinio ir technologinio bendradarbiavimo susitarimo galiojimo pratęsimo

text:
25.3.2011

               LT

               Europos Sąjungos oficialusis leidinys

               L 79/3

         TARYBOS SPRENDIMAS
   2011 m. kovo 9 d.
   dėl Europos bendrijos ir Ukrainos mokslinio ir technologinio bendradarbiavimo susitarimo galiojimo pratęsimo
   (2011/182/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Sprendimu 2003/96/EB (1) Taryba patvirtino Europos bendrijos ir Ukrainos mokslinio ir technologinio bendradarbiavimo susitarimo (toliau – Susitarimas) sudarymą.

               (2)

               Susitarimo 12 straipsnio b punkte numatyta, kad Susitarimas sudaromas pradiniam laikotarpiui, kuris baigiasi 2002 m. gruodžio 31 d., ir jo galiojimas bendru Šalių susitarimu bus pratęsiamas tolesniems penkerių metų laikotarpiams.

               (3)

               2003 m. rugsėjo 22 d. Sprendimu (2), kuris įsigaliojo 2004 m. lapkričio 8 d., Taryba patvirtino Susitarimo galiojimo pratęsimą tolesniam penkerių metų laikotarpiui.

               (4)

               2008 m. lapkričio 26–27 d. Kijeve vykusiame trečiajame ES ir Ukrainos 7-ojo pakomitečio posėdyje abi Šalys patvirtino norą pratęsti Susitarimo galiojimą dar penkeriems metams.

               (5)

               Atnaujinto Susitarimo turinys yra identiškas susitarimo, kurio galiojimas baigėsi 2009 m. lapkričio 7 d., turiniui.

               (6)

               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises bei pareigas.

               (7)

               Europos bendrijos ir Ukrainos mokslinio ir technologinio bendradarbiavimo susitarimo galiojimo pratęsimas turėtų būti patvirtintas Sąjungos vardu,

         PRIĖMĖ ŠĮ SPRENDIMĄ:
   1 straipsnis
   Europos bendrijos ir Ukrainos mokslinio ir technologinio bendradarbiavimo susitarimo galiojimo pratęsimas papildomam penkerių metų laikotarpiui patvirtinamas Sąjungos vardu.
   2 straipsnis
   Tarybos pirmininkas Sąjungos vardu pagal Susitarimo 12 straipsnį pateikia Ukrainos Vyriausybei pranešimą apie tai, kad Sąjunga užbaigė atnaujinto Susitarimo įsigaliojimui būtinas savo vidaus procedūras (3), ir pateikia Ukrainai šį pranešimą:

      „2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises bei pareigas, ir nuo tos datos naudojasi visomis Europos bendrijos teisėmis ir prisiima visas jos pareigas. Todėl nuorodos į „Europos bendriją“ Susitarimo tekste atitinkamais atvejais laikomos nuorodomis į „Europos Sąjungą“.“

   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 9 d.

            Tarybos vardu

            Pirmininkas

         CSÉFALVAY Z.

      (1)  OL L 36, 2003 2 12, p. 31.

      (2)  OL L 267, 2003 10 17, p. 24.

      (3)  Susitarimo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.


title: 2014/664/ES: 2014 m. rugsėjo 15 d. Tarybos sprendimas dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių tarybos posėdyje, dėl 2005 m. tarptautinio susitarimo dėl alyvuogių aliejaus ir valgomųjų alyvuogių pratęsimo

text:
17.9.2014

               LT

               Europos Sąjungos oficialusis leidinys

               L 275/6

         TARYBOS SPRENDIMAS
   2014 m. rugsėjo 15 d.
   dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių tarybos posėdyje, dėl 2005 m. tarptautinio susitarimo dėl alyvuogių aliejaus ir valgomųjų alyvuogių pratęsimo

      (2014/664/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2005 m. Tarptautinio susitarimo dėl alyvuogių aliejaus ir valgomųjų alyvuogių (1) (toliau – Susitarimas) galiojimas baigiasi 2014 m. gruodžio 31 d., jei Tarptautinės alyvuogių tarybos narių taryba (TAT), remdamasi Susitarimo 47 straipsnio 1 ir 2 dalimis, nenuspręs jo pratęsti;

               (2)

               2013 m. lapkričio 19 d. Taryba įgaliojo Komisiją Sąjungos vardu pradėti derybas dėl naujo tarptautinio susitarimo dėl alyvuogių aliejaus ir valgomųjų alyvuogių sudarymo;

               (3)

               šiuo metu TAT vyksta diskusijos dėl naujo susitarimo. Akivaizdu, kad susitarimas negalės būti sudarytas iki 2014 m. gruodžio 31 d. Todėl Sąjunga suinteresuota pratęsti dabartinį Susitarimą;

               (4)

               dabartinio Susitarimo pratęsimas nesusietas su derybomis dėl naujo susitarimo sudarymo. Todėl Sąjunga turėtų prašyti vieniems metams pratęsti dabartinį susitarimą, o jei toks pasiūlymas būtų pateiktas narių tarybai, ir balsuoti už šį pratęsimą,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi Tarptautinės alyvuogių tarybos narių tarybos posėdyje, yra prašyti vieniems metams pratęsti dabartinį Susitarimą dėl alyvuogių aliejaus ir valgomųjų alyvuogių ir balsuoti už 2005 m. Tarptautinio susitarimo dėl alyvuogių aliejaus ir valgomųjų alyvuogių pratęsimą vieniems metams, jei toks pasiūlymas būtų pateiktas narių tarybai.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. rugsėjo 15 d.

            Tarybos vardu

            Pirmininkas

         S. GOZI

      (1)  OL L 302, 2005 11 19, p. 47.


title: 2015 m. rugsėjo 14 d. Tarybos sprendimas (BUSP) 2015/1521, kuriuo panaikinamas Sprendimas 2013/320/BUSP, kuriuo remiama fizinio saugumo ir atsargų valdymo veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Libijoje ir regione

text:
15.9.2015

               LT

               Europos Sąjungos oficialusis leidinys

               L 239/142

         TARYBOS SPRENDIMAS (BUSP) 2015/1521
   2015 m. rugsėjo 14 d.
   kuriuo panaikinamas Sprendimas 2013/320/BUSP, kuriuo remiama fizinio saugumo ir atsargų valdymo veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Libijoje ir regione
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Tarybos sprendime 2013/320/BUSP (1) numatyta, kad Sąjunga turi siekti skatinti taiką ir saugumą Libijoje bei platesniame regione, remdama priemones, kurių tikslas – užtikrinti patikimą Libijos valdžios institucijų arsenalų fizinį saugumą ir atsargų valdymą, kad sumažintų pavojų, kurį taikai bei saugumui kelia šaulių ir lengvųjų ginklų (ŠLG) bei jų šaudmenų neteisėtas platinimas ir per didelis kaupimas, be kita ko, puoselėdama veiksmingą daugiašališkumą regioniniu lygiu;

               (2)

               dėl pablogėjusios politinės ir saugumo padėties dauguma diplomatinių misijų ir tarptautinio personalo buvo priversti palikti Libija po smurtinių įvykių 2014 m. vasarą;

               (3)

               Jungtinių Tautų vadovaujamas politinis dialogas dar neužtikrino pagrindinių kovojančių grupuočių politinio susitarimo;

               (4)

               nėra aišku, kada padėtis Libijoje pagerės tiek, kad tarptautinis personalas galėtų vėl saugiai veikti Libijoje;

               (5)

               todėl Sprendimas 2013/320/BUSP turėtų būti panaikintas;

               (6)

               Sąjunga norėtų dar kartą patvirtinti savo tvirtą politinį įsipareigojimą remti atsakingų Libijos valdžios institucijų veiksmus siekiant sumažinti pavojų, kurį kelia ŠLG bei jų šaudmenų neteisėtas platinimas ir per didelis kaupimas, kai tik padėtis Libijoje leis tai daryti,

         PRIĖMĖ ŠĮ SPRENDIMĄ:
   1 straipsnis
   Sprendimas 2013/320/BUSP panaikinamas.
   2 straipsnis
   Šis sprendimas įsigalioja jo priėmimo dieną.
   Jis taikomas nuo 2015 m. birželio 30 d.

      Priimta Briuselyje 2015 m. rugsėjo 14 d.

            Tarybos vardu

            Pirmininkas

         J. ASSELBORN

      (1)  2013 m. birželio 24 d. Tarybos sprendimas 2013/320/BUSP, kuriuo remiama fizinio saugumo ir atsargų valdymo veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Libijoje ir regione (OL L 173, 2013 6 26, p. 54).


title: 2006/822/EB: 2006 m. balandžio 27 d. Europos Parlamento sprendimas dėl Europos gyvenimo ir darbo sąlygų gerinimo fondo 2004 finansinių metų biudžeto įvykdymo patvirtinimo

text:
6.12.2006

               LT

               Europos Sąjungos oficialusis leidinys

               L 340/69

      EUROPOS PARLAMENTO SPRENDIMAS

   2006 m. balandžio 27 d.
   dėl Europos gyvenimo ir darbo sąlygų gerinimo fondo 2004 finansinių metų biudžeto įvykdymo patvirtinimo
   (2006/822/EB)
   EUROPOS PARLAMENTAS,

               —

               atsižvelgdamas į Europos gyvenimo ir darbo sąlygų gerinimo fondo 2004 finansinių metų galutines metines finansines ataskaitas (1),

               —

               atsižvelgdamas į Audito Rūmų pranešimą dėl Europos gyvenimo ir darbo sąlygų gerinimo fondo 2004 finansinių metų metinių finansinių ataskaitų su fondo atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ir ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ir ypač į jo 185 straipsnį,

               —

               atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (4), ir ypač į jo 16 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl Finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ir ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį bei V priedą,

               —

               atsižvelgdamas į Biudžeto kontrolės komiteto pranešimą (A6-0093/2006),

               1.

               suteikia Europos gyvenimo ir darbo sąlygų gerinimo fondo direktoriui patvirtinimą dėl 2004 finansinių metų fondo biudžeto įvykdymo;

               2.

               pateikia savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama sprendimo dalis, Europos gyvenimo ir darbo sąlygų gerinimo fondo direktoriui, Tarybai, Komisijai ir Audito Rūmams bei paskelbti juos Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL C 269, 2005 10 28, p. 40.

      (2)  OL C 332, 2005 12 28, p. 82.

      (3)  OL L 248, 2002 9 16, p. 1.

      (4)  OL L 139, 1975 5 30, p. 1 Reglamentas su pakeitimais, padarytais Reglamentu (EB) Nr. 1111/2005 (OL L 184, 2005 7 15, p. 1).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).


title: 2005 m. spalio 12 d. Tarybos sprendimas 2005/728/TVR, nustatantis Reglamento (EB) Nr. 871/2004 dėl naujų Šengeno informacinės sistemos funkcijų, įskaitant kovą su terorizmu, nustatymo tam tikrų nuostatų taikymo datą

text:
19.10.2005

               LT

               Europos Sąjungos oficialusis leidinys

               L 273/26

      TARYBOS SPRENDIMAS 2005/728/TVR
   2005 m. spalio 12 d.
   nustatantis Reglamento (EB) Nr. 871/2004 dėl naujų Šengeno informacinės sistemos funkcijų, įskaitant kovą su terorizmu, nustatymo tam tikrų nuostatų taikymo datą
   EUROPOS SĄJUNGOS TARYBA,
   atsižvelgdama į 2004 m. balandžio 29 d. Tarybos reglamentą (EB) Nr. 871/2004 dėl naujų Šengeno informacinės sistemos funkcijų, įskaitant kovą su terorizmu, nustatymo (1), ypač į jo 2 straipsnio 2 dalį,
   kadangi:

               (1)

               Reglamente (EB) Nr. 871/2004 nurodoma, kad to reglamento 1 straipsnio nuostatos taikomos nuo datos, kurią nustato Taryba, kai tik įvykdomos būtinos išankstinės sąlygos, ir kad Taryba gali nuspręsti nustatyti skirtingas skirtingų nuostatų taikymo datas. Reglamento (EB) Nr. 871/2004 1 straipsnio 6 dalies atžvilgiu yra įvykdytos tokios išankstinės sąlygos.

               (2)

               Tikslinga, kad 2005 m. vasario 24 d. Tarybos sprendimo 2005/211/TVR dėl Šengeno informacinės sistemos kai kurių naujų funkcijų nustatymo, įskaitant kovos su terorizmu srityje (2), 1 straipsnio 10 dalis, kuri sutampa su Reglamento (EB) Nr. 871/2004 1 straipsnio 6 dalimi, būtų taikoma nuo tos pačios datos.

               (3)

               Atskirame Tarybos sprendime numatyta Sprendimo 2005/211/TVR 1 straipsnio 10 dalies įsigaliojimo data.

               (4)

               Šveicarijos atžvilgiu šiuo sprendimu plėtojamos Šengeno acquis, kaip apibrėžta Europos Sąjungos, Europos bendrijos ir Šveicarijos Konfederacijos pasirašytame Susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis
                   (3), nuostatos, kurios patenka į Sprendimo 1999/437/EB (4), jį siejant su 2004 m. spalio 25 d. Tarybos sprendimų 2004/489/EB (5) ir 2004/860/EB (6) dėl to Susitarimo pasirašymo Europos Sąjungos vardu, Europos Bendrijos vardu ir laikino tam tikrų nuostatų taikymo 4 straipsnio 1 dalimi, 1 straipsnio G dalyje nurodytą sritį,

         NUSPRENDĖ:
   1 straipsnis
   Reglamento (EB) Nr. 871/2004 1 straipsnio 6 dalis taikoma nuo 2006 m. sausio 1 d.
   2 straipsnis
   Šis sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje.

      Priimta Liuksemburge, 2005 m. spalio 12 d.

            Tarybos vardu

            Pirmininkas

         C. CLARKE

      (1)  OL L 162, 2004 4 30, p. 29.

      (2)  OL L 68, 2005 3 15, p. 44.

      (3)  Tarybos dokumentas 13054/04, kurį galima rasti http://register. consilium.eu.int

      (4)  OL L 176, 1999 7 10, p. 31.

      (5)  OL L 368, 2004 12 15, p. 26.

      (6)  OL L 370, 2004 12 17, p. 78.


title: 2008 m. gruodžio 22 d. Tarybos sprendimas 2009/88/BUSP dėl Europos Sąjungos ir Džibučio Respublikos susitarimo dėl Europos Sąjungos vadovaujamų pajėgų statuso Džibučio Respublikoje vykdant Europos Sąjungos karinę operaciją Atalanta sudarymo

text:
3.2.2009

               LT

               Europos Sąjungos oficialusis leidinys

               L 33/41

         TARYBOS SPRENDIMAS 2009/88/BUSP
   2008 m. gruodžio 22 d.
   dėl Europos Sąjungos ir Džibučio Respublikos susitarimo dėl Europos Sąjungos vadovaujamų pajėgų statuso Džibučio Respublikoje vykdant Europos Sąjungos karinę operaciją „Atalanta“ sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2008 m. gegužės 15 d. Jungtinių Tautų Saugumo Taryba (JTST) priėmė Rezoliuciją 1814 (2008), kurioje prašoma valstybių ir regioninių organizacijų imtis priemonių apsaugoti laivus, kurie transportuoja ir teikia Somaliui ir Jungtinių Tautų leidžiamai veiklai skirtą humanitarinę pagalbą.

               (2)

               2008 m. birželio 2 d. JTST priėmė Rezoliuciją 1816 (2008), kuria valstybėms, bendradarbiaujančioms su Somalio Laikinąja Federaline Vyriausybe, suteikiamas leidimas šešis mėnesius nuo tos rezoliucijos priėmimo dienos įplaukti į Somalio teritorinius vandenis ir pagal taikomą tarptautinę teisę naudotis visomis būtinomis priemonėmis piratavimo veiksmams ir ginkluotiems plėšimams jūroje sustabdyti. 2008 m. gruodžio 2 d. priimta JTST Rezoliucija 1846 (2008) šių nuostatų galiojimo laikas pratęstas dar 12 mėnesių laikotarpiui.

               (3)

               2008 m. lapkričio 10 d. Taryba priėmė Bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1) (operacija „Atalanta“).

               (4)

               Tų bendrųjų veiksmų 11 straipsnyje numatyta, kad dėl Europos Sąjungos vadovaujamų pajėgų ir jų personalo narių, kurie dislokuoti trečiųjų valstybių sausumos teritorijoje arba veikia trečiųjų valstybių teritoriniuose ar vidaus vandenyse, statuso susitariama Sutarties 24 straipsnyje nustatyta tvarka. 2008 m. gruodžio 1 d. laišku Generaliniam sekretoriui-vyriausiajam įgaliotiniui Džibučio Respublikos Vyriausybė pranešė apie savo sutikimą, kad šalies teritorijoje būtų dislokuotos Europos pajėgos, ir apie ketinimą šiuos tikslu sudaryti susitarimą dėl pajėgų statuso.

               (5)

               2007 m. rugsėjo 18 d. gavusi Tarybos įgaliojimą pagal Sutarties 24 straipsnį, pirmininkaujanti valstybė narė, padedama Generalinio sekretoriaus-vyriausiojo įgaliotinio, vedė derybas dėl Europos Sąjungos ir Džibučio Respublikos susitarimo dėl Europos Sąjungos vadovaujamų pajėgų statuso Džibučio Respublikoje.

               (6)

               Šis Susitarimas turėtų būti patvirtintas,

         NUSPRENDĖ:
   1 straipsnis
   Europos Sąjungos vardu patvirtinamas Europos Sąjungos ir Džibučio Respublikos susitarimas dėl Europos Sąjungos vadovaujamų pajėgų statuso Džibučio Respublikoje vykdant Europos Sąjungos karinę operaciją „Atalanta“.
   Susitarimo tekstas pridedamas prie šio sprendimo.
   2 straipsnis
   Tarybos Pirmininkas įgaliojamas paskirti asmenį (-is), įgaliotą (-us) pasirašyti šį Europos Sąjungą įpareigojantį susitarimą.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2008 m. gruodžio 22 d.

            Tarybos vardu

            Pirmininkas

         B. KOUCHNER

      (1)  OL L 301, 2008 11 12, p. 33.
    ---documentbreak---

               3.2.2009

               LT

               Europos Sąjungos oficialusis leidinys

               L 33/43

         VERTIMAS
   Europos Sąjungos ir Džibučio Respublikos
   SUSITARIMAS
   dėl Europos Sąjungos vadovaujamų pajėgų statuso Džibučio Respublikoje vykdant Europos Sąjungos karinę operaciją „Atalanta“
   EUROPOS SĄJUNGA (ES),
   ir
   DŽIBUČIO RESPUBLIKA, toliau – priimančioji valstybė,
   toliau abi vadinamos Šalimis,
   būdamos susirūpinusios dėl padažnėjusių piratavimo veiksmų ir ginkluotų apiplėšimų, nukreiptų prieš humanitarinę pagalbą gabenančius laivus ir kitus laivus, plaukiojančius prie Somalio krantų,
   ATSIŽVELGDAMOS Į:
   Jungtinių Tautų Saugumo Tarybos rezoliucijas 1814 (2008), 1838 (2008) ir 1846 (2008),
   2008 m. gruodžio 1 d. Džibučio Respublikos laišką, kuriame visų pirma sutinkama su ES jūrų pajėgų junginių buvimu šalies teritorijoje,
   2008 m. lapkričio 10 d. Europos Sąjungos Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (operacija „Atalanta“),
   tai, kad šis Susitarimas nepažeis Šalių teisių ir įsipareigojimų pagal tarptautinius susitarimus ir kitus tarptautinių teismų ir tribunolų steigimo dokumentus, įskaitant Tarptautinio baudžiamojo teismo statutą,
   SUSITARĖ:
   1 straipsnis
   Taikymo sritis ir sąvokų apibrėžtys
   1.   Šis Susitarimas taikomas Europos Sąjungos vadovaujamoms pajėgoms ir jų personalui.
   2.   Šis Susitarimas taikomas tik priimančiosios valstybės teritorijoje, įskaitant jos vidaus ir teritorinius jūros vandenis bei oro erdvę.
   3.   Šiame Susitarime:

               a)

               Europos Sąjungos vadovaujamos pajėgos (EUNAVFOR) – ES kariniai štabai ir nacionaliniai kontingentai, prisidedantys prie operacijos, jų laivai, jų orlaiviai, jų įranga ir jų transporto priemonės;

               b)

               operacija – karinės misijos parengimas, įsteigimas, vykdymas ir rėmimas laikantis įgaliojimų, suteiktų pagal Rezoliucijas 1814 (2008) ir 1816 (2008), taip pat visas atitinkamas paskesnes Jungtinių Tautų Saugumo Tarybos rezoliucijas bei 1982 m. gruodžio 10 d. pasirašytą Jungtinių Tautų jūrų teisės konvenciją;

               c)

               operacijos vadas – šios operacijos vadas;

               d)

               ES pajėgų vadas – operacijos veiksmų vadas;

               e)

               ES karinis štabas – kariniai štabai ir jų junginiai, nepriklausomai nuo jų vietos, kurie yra pavaldūs ES kariniams vadams, vadovaujantiems karinei operacijai ar vykdantiems jos priežiūrą;

               f)

               nacionaliniai kontingentai – Europos Sąjungos valstybėms narėms ir kitoms operacijoje dalyvaujančioms valstybėms priklausantys daliniai, laivai, orlaiviai ir junginiai, visų pirma laivų apsaugos padaliniai ir prekybos laivuose dislokuotos karinės pajėgos;

               g)

               EUNAVFOR personalas – EUNAVFOR priskirtas civilinis ir karinis personalas, taip pat personalas, dislokuotas operacijai parengti, bei personalas, taip pat EUNAVFOR areštuotus asmenis lydintis policijos personalas, atliekantis su operacija susijusią siunčiančiosios valstybės ar ES institucijos misiją, esantis, jeigu šiame Susitarime nenumatyta kitaip, priimančiosios valstybės teritorijoje, išskyrus vietoje įdarbintą personalą bei tarptautinių komercinių rangovų įdarbintą personalą;

               h)

               vietoje įdarbintas personalas – priimančiosios valstybės pilietybę turintys arba nuolat joje gyvenantys personalo nariai;

               i)

               infrastruktūra – visos patalpos, būstai ir žemė, reikalingi EUNAVFOR ir jų personalui;

               j)

               siunčiančioji valstybė – valstybė, EUNAVFOR suteikianti nacionalinį kontingentą;

               k)

               vandenys – priimančiosios valstybės vidaus ir teritoriniai jūros vandenys bei oro erdvė virš šių vandenų;

               l)

               oficiali korespondencija – visa su operacija ir jos funkcijomis susijusi korespondencija.

         2 straipsnis
   Bendrosios nuostatos
   1.   EUNAVFOR ir jų personalas laikosi priimančiosios valstybės įstatymų ir kitų teisės aktų bei nesiima veiksmų ar veiklos, kurie nesuderinami su operacijos tikslais.
   2.   EUNAVFOR iš anksto ir reguliariai praneša priimančiosios valstybės Vyriausybei per priimančiosios valstybės teritoriją tranzitu vykstančių arba joje dislokuotų personalų narių skaičių, taip pat informaciją apie priimančiosios valstybės vandenyse veikiančių ar jos uostuose sustojančių laivų, orlaivių ir dalinių tapatybę.
   3 straipsnis
   Identifikavimas
   1.   EUNAVFOR personalo, esančio priimančiosios valstybės sausumos teritorijoje, nariai visą laiką turi nešiotis pasus ar karinius bilietus.
   2.   EUNAVFOR automobiliai, orlaiviai, laivai ir kitos transporto priemonės aiškiai paženklinamos EUNAVFOR skiriamaisiais ženklais ir (arba) registracijos numeriais, apie kuriuos iš anksto informuojamos kompetentingos priimančiosios valstybės institucijos.
   3.   EUNAVFOR turi teisę savo infrastruktūroje, automobiliuose ir kitose transporto priemonėse iškelti Europos Sąjungos vėliavą bei juos paženklinti kariniais skiriamaisiais ženklais, pavadinimais ir oficialiais simboliais. EUNAVFOR personalo narių uniformos aiškiai paženklinamos EUNAVFOR emblema. Nacionalines vėliavas ar operacijoje dalyvaujančių nacionalinių kontingentų skiriamuosius ženklus galima naudoti EUNAVFOR infrastruktūroje, ant automobilių ir kitų transporto priemonių bei ant uniformų ES pajėgų vado sprendimu.
   4 straipsnis
   Sienų kirtimas ir judėjimas priimančiosios valstybės teritorijoje
   1.   EUNAVFOR personalo nariai atvyksta į priimančiosios valstybės teritoriją tik pateikę galiojantį pasą ir, jeigu atvykstama pirmą kartą, išskyrus EUNAVFOR laivų ir orlaivių ekipažus, EUNAVFOR išduotą asmeninį ar kolektyvinį judėjimo įsakymą. Jiems atvykstant į priimančiosios valstybės teritoriją, išvykstant iš jos ar esant joje netaikomas imigracinis tikrinimas ir muitinės tikrinimas. EUNAVFOR laivų ir orlaivių ekipažams netaikomos vizų taisyklės.
   2.   EUNAVFOR personalo nariams netaikomos priimančiosios valstybės taisyklės dėl užsieniečių registravimo ir kontrolės, tačiau jiems nesuteikiama teisė nuolat būti ar gyventi priimančiosios valstybės teritorijoje.
   3.   Priimančiajai valstybei informaciniais tikslais pateikiamas bendras EUNAVFOR išteklių, atvykstančių į jos teritoriją, sąrašas. Šie ištekliai žymimi EUNAVFOR skiriamaisiais ženklais. EUNAVFOR netaikomas reikalavimas pateikti kitus muitinės dokumentus ir jos netikrinamos.
   4.   EUNAVFOR personalo nariai priimančiosios valstybės teritorijoje gali vairuoti motorines transporto priemones, vesti laivus ir pilotuoti orlaivius, jeigu jie atitinkamai turi galiojančius nacionalinius, tarptautinius ar karinius vairuotojo pažymėjimus, laivo kapitono pažymėjimus ar piloto pažymėjimus, išduotus vienos iš siunčiančiųjų valstybių.
   5.   Šioje operacijoje priimančioji valstybė suteikia EUNAVFOR ir jų personalui judėjimo laisvę ir laisvę keliauti jos teritorijoje, įskaitant jos vandenis ir oro erdvę. Judėjimo laisvė priimančiosios valstybės teritoriniuose vandenyse apima laisvę sustoti ir nuleisti inkarą.
   6.   Šioje operacijoje EUNAVFOR priimančiosios valstybės vandenyse gali atlikti orlaivių ar karinių prietaisų paleidimo, nutupdymo ant lėktuvnešių denių ar pakrovimo veiksmus.
   7.   Šioje operacijoje EUNAVFOR ir transporto priemonės, kurias jos nuomojasi, gali naudotis viešaisiais keliais, tiltais, keltais, oro uostais ir uostais nemokėdamos mokesčių ar panašaus pobūdžio privalomųjų mokėjimų. EUNAVFOR neatleidžiamos nuo finansinių mokėjimų už jų prašymu joms teikiamas paslaugas.
   5 straipsnis
   Priimančiosios valstybės EUNAVFOR suteikiamos privilegijos ir imunitetai
   1.   EUNAVFOR infrastruktūra ir jų laivai bei orlaiviai yra neliečiami. Tačiau priimančiosios valstybės atstovai gali į juos patekti gavę ES pajėgų vado sutikimą.
   2.   EUNAVFOR, jų nuosavybei ir turtui, kur jie bebūtų ir kas juos turėtų, taikomas imunitetas nuo bet kokių teisinių procesinių veiksmų.
   3.   EUNAVFOR infrastruktūrai, joje esantiems baldams ir kitam turtui bei EUNAVFOR transporto priemonėms negali būti taikoma krata, rekvizavimas, areštas ar išieškojimas.
   4.   EUNAVFOR archyvai ir dokumentai turi neliečiamybę bet kuriuo metu, kad ir kur jie būtų.
   5.   Oficiali EUNAVFOR korespondencija yra neliečiama.
   6.   Priimančioji valstybė leidžia įvežti prekes operacijos tikslams ir atleidžia nuo visų muitų, mokesčių ir panašaus pobūdžio privalomųjų mokėjimų, išskyrus mokesčius už sandėliavimą, pervežimą ir kitas suteiktas paslaugas.
   7.   EUNAVFOR atleidžiamos nuo visų nacionalinių, regioninių ir komunalinių mokesčių ar panašaus pobūdžio privalomųjų mokėjimų už įsigytas ir importuojamas prekes, suteiktas paslaugas ir EUNAVFOR naudojamą infrastruktūrą, jeigu visa tai skirta operacijos tikslams. EUNAVFOR neatleidžiamos nuo įsiskolinimų ar kitų privalomųjų mokėjimų, mokamų už suteiktas paslaugas.
   6 straipsnis
   Priimančiosios valstybės EUNAVFOR personalui suteikiamos privilegijos ir imunitetai
   1.   EUNAVFOR personalo narių negalima suimti ar sulaikyti. Priimančiosios valstybės viešosios tvarkos priežiūros institucijai užklupus personalo narį viešoje vietoje darant nusikaltimą, jeigu pažeidėjas kėsinosi į fizinę priimančiosios valstybės piliečio neliečiamybę, jai leidžiama iki kompetentingų EUNAVFOR institucijų atvykimo sulaikyti personalo narį siekiant apsaugoti savo pilietį.
   2.   EUNAVFOR personalo narių dokumentai, korespondencija ir nuosavybė turi neliečiamybę, išskyrus tuos atvejus, kai taikomos pagal 6 dalį leidžiamos vykdymo priemonės.
   3.   EUNAVFOR personalo nariai turi imunitetą priimančiosios valstybės baudžiamosios jurisdikcijos atžvilgiu.
   EUNAVFOR personalo narių imunitetą baudžiamosios jurisdikcijos atžvilgiu atitinkamais atvejais gali panaikinti siunčiančioji valstybė ar atitinkama ES institucija. Toks panaikinimas visada turi būti išdėstytas raštu.
   4.   EUNAVFOR personalo nariai turi imunitetą priimančiosios valstybės civilinės ir administracinės jurisdikcijos atžvilgiu dėl visko, kas jų pasakyta ar parašyta ir dėl visų veiksmų, padarytų atliekant savo oficialias funkcijas.
   Jeigu prieš EUNAVFOR personalo narius pradedama civilinė byla priimančiosios valstybės teisme, apie tai nedelsiant pranešama ES pajėgų vadui ir siunčiančiosios valstybės kompetentingai institucijai ar atitinkamai ES institucijai. ES pajėgų vadas ir siunčiančiosios valstybės kompetentinga institucija ar atitinkama ES institucija prieš teisminio bylos nagrinėjimo pradžią teismui patvirtina, kad atitinkamą veiksmą EUNAVFOR personalo nariai padarė atlikdami savo oficialias funkcijas.
   Jeigu veiksmas buvo padarytas atliekant oficialias funkcijas, teisminis procesas nepradedamas ir taikomos 15 straipsnio nuostatos. Jeigu veiksmas buvo padarytas neatliekant oficialių funkcijų, galima tęsti teisminį procesą. Priimančioji valstybė užtikrina, kad kompetentingi teismai pripažintų ES pajėgų vado ir siunčiančiosios valstybės kompetentingos institucijos ar atitinkamos ES institucijos patvirtinimus.
   EUNAVFOR personalo narių pradėtas civilinis teismo procesas kliudo jiems remtis imunitetu jurisdikcijos atžvilgiu dėl priešieškinio, tiesiogiai susijusio su pagrindiniu ieškiniu.
   5.   EUNAVFOR personalo nariai nėra įpareigoti duoti liudytojo parodymus.
   6.   EUNAVFOR personalo nariams negalima taikyti jokių vykdymo priemonių, išskyrus tuos atvejus, kai jiems iškeliama su jų oficialiomis funkcijomis nesusijusi civilinė byla. Kai ES pajėgų vadas patvirtina, kad EUNAVFOR personalo narių nuosavybė yra reikalinga jų oficialioms funkcijoms atlikti, ji negali būti konfiskuojama vykdant teismo sprendimą, sprendimą ar nutartį. Civilinėse bylose netaikomi jokie apribojimai EUNAVFOR personalo narių asmens laisvei ar kitos suvaržymo priemonės.
   7.   Tai, kad EUNAVFOR personalo nariai turi imunitetą priimančiosios valstybės jurisdikcijos atžvilgiu, nereiškia, kad atitinkamos siunčiančiosios valstybės jiems neturi jurisdikcijos.
   8.   EUNAVFOR personalo narių tarnybinės pajamos ir atlyginimai, kuriuos jiems moka EUNAVFOR arba siunčiančiosios valstybės, bei pajamos, gaunamos ne priimančiojoje valstybėje, neapmokestinamos priimančiosios valstybės mokesčiais.
   9.   Priimančioji valstybė, laikydamasi tų įstatymų ir kitų teisės aktų, kuriuos ji gali priimti, leidžia įvežti EUNAVFOR personalo narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.
   EUNAVFOR personalo narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti EUNAVFOR personalo narių asmeninam naudojimui, arba daiktų, kuriuos įvežti ar išvežti draudžiama įstatymu arba kuriuos įvežant ar išvežant atliekamas patikrinimas pagal priimančiosios valstybės karantino taisykles. Toks patikrinimas turi būti atliekamas tik dalyvaujant atitinkamam EUNAVFOR personalo nariui arba EUNAVFOR įgaliotajam atstovui.
   7 straipsnis
   Vietoje įdarbintas personalas
   Vietoje įdarbintas personalas nesinaudoja privilegijomis ir imunitetais. Tačiau priimančioji valstybė naudojasi jurisdikcija to personalo atžvilgiu pernelyg nekliudydama vykdyti operacijos funkcijų.
   8 straipsnis
   Baudžiamoji jurisdikcija
   Siunčiančiosios valstybės kompetentingos institucijos gali priimančiosios valstybės teritorijoje, bendradarbiaudamos su jos kompetentingomis institucijomis, pagal atitinkamą siunčiančiosios valstybės teisę viso EUNAVFOR personalo atžvilgiu naudotis baudžiamąja jurisdikcija ir taikyti drausmines priemones, suteiktas pagal siunčiančiosios valstybės teisę.
   9 straipsnis
   Uniforma ir ginklai
   1.   Uniformos nešiojimas reglamentuojamas ES pajėgų vado priimtose taisyklėse.
   2.   Šioje operacijoje EUNAVFOR karinio personalo nariai, taip pat EUNAVFOR areštuotus asmenis lydintis policijos personalas, gali nešiotis arba pervežti ginklus ir amuniciją, jeigu jie yra įgalioti tai daryti pagal jiems duotus nurodymus.
   10 straipsnis
   Priimančiosios valstybės parama ir sutarčių sudarymas
   1.   Priimančioji valstybė sutinka padėti EUNAVFOR surasti tinkamą infrastruktūrą, jei to buvo paprašyta.
   2.   Atsižvelgdama į turimas priemones ir galimybes priimančioji valstybė padeda rengti, įsteigti, vykdyti ir remti operaciją.
   3.   Priimančiojoje valstybėje EUNAVFOR sudarytoms sutartims taikytina teisė nustatoma tomis sutartimis.
   4.   Sutartyje galima numatyti, kad 15 straipsnio 3 ir 4 dalyse numatyta ginčų sprendimo tvarka taikoma ginčams, kylantiems dėl sutarties taikymo.
   5.   Priimančioji valstybė sudaro palankias sąlygas sutarčių, kurias EUNAVFOR sudaro su komerciniais subjektais operacijos tikslais, įgyvendinimui.
   11 straipsnis
   Infrastruktūros keitimas
   EUNAVFOR turi teisę statyti arba keisti infrastruktūrą, jei to prašoma dėl jų operatyvinių reikalavimų, iš anksto sutikus priimančiajai valstybei.
   12 straipsnis
   EUNAVFOR personalo narių mirties atvejai
   1.   ES pajėgų vadas turi teisę pasirūpinti visais reikalingais formalumais dėl EUNAVFOR personalo nario palaikų ir asmeninės velionio nuosavybės pargabenimo į tėvynę bei juos sutvarkyti.
   2.   EUNAVFOR personalo nario mirties atveju autopsija atliekama tik gavus atitinkamos valstybės sutikimą ir dalyvaujant EUNAVFOR ir (arba) atitinkamos valstybės atstovui.
   3.   Priimančioji valstybė ir EUNAVFOR visapusiškai bendradarbiauja siekdamos kuo anksčiau pargabenti EUNAVFOR personalo nario palaikus į tėvynę.
   13 straipsnis
   EUNAVFOR ir karo policijos saugumas
   1.   Priimančioji valstybė imasi visų tinkamų priemonių, kad užtikrintų EUNAVFOR ir jų personalo saugumą ir apsaugą už jų infrastruktūros ribų.
   2.   EUNAVFOR yra įgaliotos, bendradarbiaujant su priimančiosios valstybės kompetentingomis institucijomis, priimančiosios valstybės sausumos teritorijoje bei jos vandenyse imtis reikiamų priemonių, kad apsaugotų savo infrastruktūrą, laivus, orlaivius bei jų saugomus laivus nuo užpuolimo ar įsibrovimo iš išorės.
   3.   Tvarkos palaikymui EUNAVFOR infrastruktūroje ES pajėgų vadas gali įsteigti karo policijos padalinį.
   4.   Karo policijos padalinys, konsultuodamasis ir bendradarbiaudamas su priimančiosios valstybės karo policija arba policija, gali veikti ir už tos infrastruktūros ribų, kad būtų užtikrintas tvarkos ir EUNAVFOR personalo drausmės palaikymas.
   5.   EUNAVFOR personalas, tranzitu vykstantis per Džibučio teritoriją lydėdamas EUNAVFOR areštuotus asmenis, gali šių asmenų atžvilgiu naudoti būtinas visiško asmens laisvės suvaržymo priemones.
   14 straipsnis
   Komunikacijos
   1.   EUNAVFOR gali įrengti ir naudotis radijo dažnių siuntimo ir priėmimo stotimis bei palydovinėmis sistemomis. Siekdamos išvengti konfliktų dėl atitinkamų dažnių naudojimo, jos bendradarbiauja su priimančiosios valstybės kompetentingomis institucijomis. Priimančioji valstybė narė pagal savo galiojančius teisės aktus suteikia prieigą prie dažnių spektro.
   2.   EUNAVFOR operacijos tikslais turi teisę be jokių apribojimų naudotis radijo (įskaitant palydovinį, mobilųjį ir portatyvinį radiją), telefono, telegrafo ir faksimiliniu ryšiu bei kitomis priemonėmis, taip pat teisę sumontuoti įrangą, būtiną tokių komunikacijų palaikymui EUNAVFOR infrastruktūroje arba tarp šių infrastruktūrų, įskaitant kabelių ir antžeminių linijų tiesimą.
   3.   Joms priklausančioje infrastruktūroje EUNAVFOR turi teisę pasirūpinti būtinomis priemonėmis dėl pašto, adresuoto EUNAVFOR ar jų personalui arba kurį siunčia EUNAVFOR ar jų personalas, perdavimo.
   4.   Šio straipsnio taikymo taisyklės bus nustatytos susitarimais su kompetentingomis priimančiosios valstybės institucijomis.
   15 straipsnis
   Ieškiniai mirties, sužalojimo, patirtos žalos ar praradimo atveju
   1.   Ieškiniai dėl žalos civilių gyventojų ar valdžios turtui arba dėl tokio turto praradimo, taip pat ieškiniai asmenų mirties ar sužalojimo atveju ir dėl žalos EUNAVFOR turtui arba dėl tokio turto praradimo sprendžiami abipusiu sutarimu.
   2.   Šie ieškiniai persiunčiami EUNAVFOR per priimančiosios valstybės kompetentingas institucijas, jei tai yra priimančiosios valstybės fizinių ar juridinių asmenų iškelti ieškiniai, arba priimančiosios valstybės kompetentingoms institucijoms, jei tai yra ieškiniai, kuriuos iškėlė EUNAVFOR.
   3.   Nepavykus ginčo išspręsti taikiai, ieškinys perduodamas ieškinių nagrinėjimo komisijai, kurią vienodu pagrindu sudaro EUNAVFOR ir priimančiosios valstybės atstovai. Ginčas išsprendžiamas bendru susitarimu.
   4.   Tuo atveju, jei ieškinių nagrinėjimo komisija ginčo negali išspręsti:

               a)

               ginčą dėl ieškinių iki ne daugiau kaip 80 000 EUR diplomatinėmis priemonėmis sprendžia priimančioji valstybė ir ES atstovai;

               b)

               ginčas dėl ieškinių, viršijančių a punkte nustatytą sumą, perduodamas arbitražui, kurio sprendimas yra privalomas.

         5.   Arbitražą sudaro trys arbitrai, kurių vieną skiria priimančioji valstybė narė, antrą – EUNAVFOR, o trečią – bendrai priimančioji valstybė ir EUNAVFOR. Tais atvejais, kai viena iš Šalių nepaskiria arbitro per dviejų mėnesių laikotarpį, arba kai priimančioji valstybė ir EUNAVFOR negali susitarti dėl trečiojo arbitro paskyrimo, tą arbitrą skiria Džibučio Respublikos Aukščiausiojo Teismo pirmininkas.
   6.   EUNAVFOR ir priimančiosios valstybės administracinės institucijos sudaro administracinį susitarimą siekdamos nustatyti ieškinių nagrinėjimo komisijos ir arbitražo įgaliojimus, šiose institucijose taikytiną tvarką ir ieškinių padavimo sąlygas.
   16 straipsnis
   Ryšiai ir ginčai
   1.   Visus klausimus, kylančius dėl šio Susitarimo taikymo, bendrai svarsto EUNAVFOR atstovai ir priimančiosios valstybės kompetentingos institucijos.
   2.   Nepavykus iš anksto susitarti, ginčus dėl šio Susitarimo aiškinimo ar taikymo vien tik diplomatinėmis priemonėmis tarpusavyje sprendžia priimančioji valstybė ir ES atstovai.
   17 straipsnis
   Kitos nuostatos
   1.   Šiame Susitarime darant nuorodą į EUNAVFOR ir jų personalo privilegijas, imunitetus ir teises, priimančiosios valstybės Vyriausybė yra atsakinga už jų įgyvendinimą ir vykdymą kompetentingų priimančiosios valstybės vietos valdžios institucijų vardu.
   2.   Nė viena šio Susitarimo nuostata nesiekiama ir ji negali būti aiškinama kaip leidžianti nukrypti nuo teisių, kurios gali būti suteiktos ES valstybei narei arba bet kuriai kitai valstybei, prisidedančiai prie EUNAVFOR pagal kitus susitarimus.
   18 straipsnis
   Taikymo susitarimai
   Taikant šį Susitarimą, operatyvinius, administracinius, finansinius ar techninius klausimus galima reglamentuoti atskirais susitarimais, sudarytinais tarp ES pajėgų vado ir priimančiosios valstybės administracinės valdžios institucijų.
   19 straipsnis
   Įsigaliojimas ir nutraukimas
   1.   Šis Susitarimas įsigalioja jo pasirašymo dieną ir galioja dvylika mėnesių. Jis savaime pratęsiamas tolesniems trijų mėnesių laikotarpiams. Bent prieš vieną mėnesį viena Šalis praneša kitai Šaliai apie savo ketinimą neatnaujinti šio Susitarimo.
   2.   Nepaisant 1 dalies nuostatų, laikoma, kad 4 straipsnio 7 dalies, 5 straipsnio 1–3 dalių, 5 straipsnio 6 ir 7 dalių, 6 straipsnio 1, 3, 4, 6, 8 ir 9 dalių, 11 ir 15 straipsnių nuostatos taikomos nuo pirmojo EUNAVFOR personalo nario dislokavimo datos, jeigu pastaroji data yra ankstesnė už šio Susitarimo įsigaliojimo datą.
   3.   Šis Susitarimas gali būti iš dalies keičiamas rašytiniu Šalių susitarimu.
   4.   Šio Susitarimo nutraukimas neturi įtakos teisėms ar įsipareigojimams, atsirandantiems vykdant šį Susitarimą iki tokio nutraukimo.

      Priimta Džibutyje, 2009 m. sausio 5 d. dviem originaliais egzemplioriais prancūzų kalba.

            Europos Sąjungos vardu

            Priimančiosios valstybės vardu


title: 2002 m. sausio 21 d. Tarybos Sprendimas dėl Susitarimo pasikeičiant raštais tarp Europos bendrijos ir Pietų Afrikos Respublikos dėl prekybos vynu sudarymo

text:
Svarbus teisinis pranešimas

|

32002D0055

Oficialusis leidinys L 028 , 30/01/2002 p. 0133 - 0133

		Tarybos Sprendimas2002 m. sausio 21 d.dėl Susitarimo pasikeičiant raštais tarp Europos bendrijos ir Pietų Afrikos Respublikos dėl prekybos vynu sudarymo(2002/55/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su jos 300 straipsnio 2 dalies pirmosios pastraipos pirmuoju sakiniu,atsižvelgdama į Komisijos pasiūlymą,kadangi:(1) Sprendimu 1999/753/EB [1] Taryba nusprendė, kad Susitarimas dėl prekybos, vystymosi ir bendradarbiavimo tarp Europos bendrijos ir jos valstybių narių bei Pietų Afrikos Respublikos [2], toliau — PVB susitarimas, laikinai turėtų įsigalioti 2000 m. sausio 1 d.(2) PVB susitarimo X priede pateiktas Europos bendrijos ir Pietų Afrikos Respublikos pasikeitimas raštais, kuriame numatoma 32 milijonų litrų Pietų Afrikos vyno, importuojamo buteliuose, metinė neapmuitinama tarifinė kvota. Ši tarifinė kvota yra įtraukta į PVB susitarimo IV priedo 6 sąrašą.(3) Komisija Bendrijos vardu derėjosi su Pietų Afrikos Respublika dėl susitarimo dėl prekybos vynu.(4) Dėl pasibaigusių derybų būtina patikslinti PVB susitarime nurodytą tarifinę kvotą.(5) Dėl to reikėtų patvirtinti Susitarimą pasikeičiant raštais,NUSPRENDĖ:1 straipsnisBendrijos vardu patvirtinamas Susitarimas pasikeičiant raštais tarp Europos bendrijos ir Pietų Afrikos Respublikos dėl prekybos vynu sudarymo.Susitarimo pasikeičiant raštais tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį (-is), įgaliotą (-us) pasirašyti Bendriją įpareigojantį Susitarimą.Priimta Briuselyje, 2002 m. sausio 21 d.Tarybos varduPirmininkasM. Arias Cañete[1] OL L 311, 1999 12 4, p. 1.[2] OL L 311, 1999 12 4, p. 3.--------------------------------------------------


title: 1994 m. birželio 16 d. Tarybos sprendimas, Europos bendrijos vardu pritariantis Konvencijai dėl Europos farmakopėjos rengimo

text:
Svarbus teisinis pranešimas

|

31994D0358

Oficialusis leidinys L 158 , 25/06/1994 p. 0017 - 0018 specialusis leidimas suomių kalba: skyrius 13 tomas 26 p. 0091  specialusis leidimas švedų kalba: skyrius 13 tomas 26 p. 0091

		Tarybos sprendimas1994 m. birželio 16 d.Europos bendrijos vardu pritariantis Konvencijai dėl Europos farmakopėjos rengimo(94/358/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 113 ir 100a straipsnius, siejant su 228 straipsnio 2 dalies pirmuoju sakiniu ir 228 straipsnio 3 dalies pirmąja pastraipa,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi Konvencija dėl Europos farmakopėjos rengimo, kuri buvo parengta Europos Tarybos, siekiama suderinti vaistinių medžiagų ir farmacinių preparatų specifikacijas, kad jie galėtų būti apyvartoje Europoje; kadangi Europos farmakopėjos monografijos tampa oficialiosiomis techninėmis taisyklėmis, taikomomis valstybių, kurios yra Konvencijos susitariančios šalys, teritorijoje;kadangi, siekdama palengvinti laisvą vaistų apyvartą savo teritorijoje, Bendrija Direktyvomis 75/318/EEB [2] ir 81/852/EEB [3] vienašališkai pripažino privalomąjį Europos farmakopėjos monografijų pobūdį visiems vaistams, kuriems taikomi Bendrijos teisės aktai;kadangi valstybės narės yra Konvencijos susitariančios šalys; kadangi pagrįstai tikimasi, kad prie Konvencijos turėtų prisijungti vis didesnis valstybių, ypač Rytų Europos valstybių, skaičius;kadangi Bendrija yra didžiausia pasaulyje vaistus eksportuojanti zona;kadangi didžioji dalis vaistų, esančių apyvartoje tarp Bendrijos ir trečiųjų šalių, yra įtrauktos į Europos farmakopėjos sudarytas monografijas;kadangi dėl šios priežasties tomis monografijomis turėtų būti grindžiama laisva šių produktų apyvarta tarp Bendrijos ir trečiųjų šalių;kadangi, siekiant palengvinti prekybą su kitomis susitariančiomis šalimis, Bendrija turėtų prisijungti prie Konvencijos,NUSPRENDĖ:1 straipsnisEuropos bendrijos vardu pritariama Konvencijai dėl Europos farmakopėjos rengimo.Konvencijos ir Protokolo, suteikiančio Bendrijai teisę prisijungti prie Konvencijos, tekstas pridedamas prie šio sprendimo.2 straipsnisBendrijos vardu Tarybos pirmininkas prisijungimo prie Konvencijos dokumentus deponuoja Europos Tarybai, kuri yra Konvencijos ir Protokolo depozitarė.3 straipsnis1. Sprendžiant klausimus, nurodytus Konvencijos su pakeitimais, padarytais Protokolo 3 straipsniu, 7 straipsnio 3 dalyje, Visuomenės sveikatos apsaugos komitete ir Europos farmakopėjos komisijoje, paminėtoje Konvencijos 2 straipsnyje, Bendrijai atstovauja Europos Bendrijų Komisija.2. Poziciją, kurios turi būti laikomasi 1 dalyje nurodytuose organuose, nustato Komisija, pasikonsultavusi su valstybėmis narėmis.3. Poziciją, kurios turi būti laikomasi sprendžiant svarbius klausimus, pirmiausia dėl valstybių narių įsipareigojimų pakeitimų arba jei 2 dalyje minėtų konsultacijų metu išryškėja didelis požiūrių skirtumas, kvalifikuota balsų dauguma nustato Taryba, remdamasi Komisijos pasiūlymu.Priimta Liuksemburge, 1994 m. birželio 16 d.Tarybos varduPirmininkasA. Baltas[1] OL C 128, 1994 5 9.[2] 1975 m. gegužės 20 d. Tarybos direktyva 75/318/EEB dėl valstybių narių įstatymų, susijusių su patentuotų vaistų tyrimo analizės, farmakologijos ir toksikologijis bei klinikiniais standartais ir protokolais, suderinimo (OL L 147, 1975 6 9, p. 1). Direktyva su paskutiniais pakeitimais, padarytais Direktyva 93/39/EEB (OL L 214, 1993 8 24, p. 22).[3] 1981 m. rugsėjo 28 d. Tarybos direktyva 81/852/EEB dėl valstybių narių įstatymų, susijusių su veterinarinių vaistų tyrimo analizės, farmakologijos ir toksikologijos bei klinikiniais standartais ir protokolais, suderinimo (OL L 317, 1981 11 6, p. 16). Direktyva su paskutiniais pakeitimais, padarytais Direktyva 93/40/EEB (OL L 214, 1993 8 24, p. 31).--------------------------------------------------